b'\n_START_ARTICLE_\nSWAT modelis\n_START_PARAGRAPH_\nSWAT modelis (angl. Soil Water Assessment Tool) - vienas i\xc5\xa1 populiariausi\xc5\xb3 upi\xc5\xb3 basein\xc5\xb3 hidrologini\xc5\xb3 modeli\xc5\xb3 . SWAT modelis yra fiziniais parametrais paremtas, pusiau pasklid\xc5\xb3j\xc5\xb3 parametr\xc5\xb3, ilgo laikotarpio periodus dienos laiko \xc5\xbeingsniu gebantis modeliuoti, upi\xc5\xb3 basein\xc5\xb3 modelis . Pagrindiniai modeliuojami procesai yra hidrologiniai procesai, erozija/sedimendacija, augal\xc5\xb3 augimas, maistmed\xc5\xbeiagi\xc5\xb3 ciklai, pesticid\xc5\xb3 dinamika, med\xc5\xbeiag\xc5\xb3 perna\xc5\xa1a vandens telkiniuose, vandens tar\xc5\xa1a bakterijomis ir kra\xc5\xa1totvarkos \xc4\xaftaka hidrologiniams parametrams. SWAT modelis yra atviro kodo programa aktyviai palaikoma JAV \xc5\xbdemdirbyst\xc4\x97s departamento, \xc5\xbdemdirbyst\xc4\x97s tyrim\xc5\xb3 tarnybos, Piev\xc5\xb3, dirvos ir vandens tyrim\xc5\xb3 laboratorijoje Temple, Teksaso vals., JAV.\n_START_SECTION_\nTrumpa informacija apie model\xc4\xaf\n_START_PARAGRAPH_\nSWAT modelis yra skirtas prognozuoti \xc5\xbeem\xc4\x97s tvarkymo \xc4\xaftak\xc4\x85 vandens telkiniams. Jis leid\xc5\xbeia \xc4\xafvertinti sediment\xc5\xb3 (erozijos), maistmed\xc5\xbeiagi\xc5\xb3, bakteriologin\xc4\x99, pesticid\xc5\xb3, hidrologijos b\xc5\xabkl\xc4\x99 ir j\xc5\xb3 poky\xc4\x8dius net ir nestebimuose baseinuose . Modelis yra atviro kodo, platinamas su vie\xc5\xa1o naudojimo licenzija. Vis\xc4\x85 informacij\xc4\x85 apie model\xc4\xaf ir pat\xc4\xaf model\xc4\xaf galima rasti SWAT modelio oficialiame tinklapyje. Modelis gana pla\xc4\x8diai naudojamas hidrologini\xc5\xb3 proces\xc5\xb3 ir pasklidosios vandens tar\xc5\xa1os modeliavime.\n_START_SECTION_\nModelio suk\xc5\xabrimas\n_START_PARAGRAPH_\nSWAT model\xc4\xaf sukur\xc4\x97 dr. Jeff Arnold praeito am\xc5\xbeiaus devintame de\xc5\xa1imtmetyje Jungtin\xc4\x97se Valstijose. Modelio k\xc5\xabrimo procese buvo integruoti kiti JAV mokslini\xc5\xb3 institut\xc5\xb3 sukurti modeliai. K\xc5\xabrimo procese buvo integruoti pakankamai i\xc5\xa1vystyti lauko skal\xc4\x97s hidrologiniai modeliai. Tai \xc4\xafgalino perkelti lauko skal\xc4\x97s modelio galimybes \xc4\xaf baseino lygmen\xc4\xaf._NEWLINE_ _NEWLINE_SWAT modelis yra para\xc5\xa1ytas FORTRAN programavimo kalba. \xc5\xa0is modelis ir toliau aktyviai palaikomas JAV \xc5\xbdemdirbyst\xc4\x97s departamento, \xc5\xbdemdirbyst\xc4\x97s tyrim\xc5\xb3 tarnybos, Piev\xc5\xb3, dirvos ir vandens tyrim\xc5\xb3 laboratorijoje Temple dirban\xc4\x8di\xc5\xb3 mokslinink\xc5\xb3. Ta\xc4\x8diau \xc5\xa1io modelio vystymas pasauliniu mastu taip pat vykdomas  nepriklausom\xc5\xb3 mokslini\xc5\xb3 centr\xc5\xb3, kurie yra suk\xc5\xabr\xc4\x99 \xc4\xafvairi\xc5\xb3 SWAT modelio adaptacij\xc5\xb3.\n_START_SECTION_\nReikalingi duomenys\n_START_PARAGRAPH_\nSWAT modeliui pagrindiniai reikalingi duomenys yra skaitmeninio reljefo modelio (angl.  Digital Elevation Model) sluoksnis, \xc5\xbeem\xc4\x97s panaudojimo ar \xc5\xbeem\xc4\x97s dangos duomenys, dirvo\xc5\xbeemio ir meteorologini\xc5\xb3 s\xc4\x85lyg\xc5\xb3 duomenys . Reikalingi meteorologini\xc5\xb3 s\xc4\x85lyg\xc5\xb3 duomenys yra v\xc4\x97jo greitis, temperat\xc5\xabra, santykinis dr\xc4\x97gnumas, saul\xc4\x97s radiacija, krituli\xc5\xb3 kiekis ir rasos ta\xc5\xa1ko temperat\xc5\xabra. Kalibruojant model\xc4\xaf reikalingi vandens debito ir hidrochemini\xc5\xb3 parametr\xc5\xb3 duomenys. Be to, \xc4\xaf SWAT model\xc4\xaf esant poreikiui galima \xc4\xafvesti ta\xc5\xa1kini\xc5\xb3 \xc5\xa1altini\xc5\xb3, pas\xc4\x97li\xc5\xb3 augimo, tr\xc4\x99\xc5\xa1imo (tiek mineralin\xc4\x97mis, tiek organin\xc4\x97mis tr\xc4\x85\xc5\xa1omis), arimo, atmosferin\xc4\x97s depozicijos, pesticid\xc5\xb3 naudojimo, lietaus nuot\xc4\x97k\xc5\xb3 nuo urbanizuot\xc5\xb3 teritorij\xc5\xb3, rezervuar\xc5\xb3, po\xc5\xbeeminio vandens duomenis. _NEWLINE__NEWLINE_Kadangi modelis yra procesais paremtas, pusiau pasklid\xc5\xb3j\xc5\xb3 parametr\xc5\xb3, tai duomen\xc5\xb3 ir parametr\xc5\xb3 poreikis yra didelis. Vis d\xc4\x97lto modelis yra sukurtas taip, kad minimalus duomen\xc5\xb3 kiekis reikalingas paleisti model\xc4\xaf, da\xc5\xbeniausiai yra jau surinktas vyriausybini\xc5\xb3 agent\xc5\xabr\xc5\xb3 . Modelis taip pat gali b\xc5\xabti panaudotas upi\xc5\xb3 basein\xc5\xb3 modeliavimui (priklausomai nuo tikslo) net jei \xc5\xa1alyse labai ma\xc5\xbeai ar visai n\xc4\x97ra modelio \xc4\xafves\xc4\x8diai reikaling\xc5\xb3 duomen\xc5\xb3. Jungtini\xc5\xb3 Taut\xc5\xb3 universiteto paruo\xc5\xa1tas Waterbase projektas (skirtas besivystan\xc4\x8dioms \xc5\xa1alims) leid\xc5\xbeia visus modelio paleidimui reikiamus duomenis atsisi\xc5\xb3sti i\xc5\xa1 pasaulini\xc5\xb3 georeferentini\xc5\xb3 duomen\xc5\xb3 bazi\xc5\xb3.\n_START_SECTION_\nModelio parametr\xc5\xb3 bibliotekos\n_START_PARAGRAPH_\nSWAT modelio panaudojim\xc4\x85 palengvina sukurtos SWAT modelio parametr\xc5\xb3 bibliotekos. SWAT modelis \xc4\xafvairiems procesams modeliuoti reikalauja daug \xc4\xafvairiausi\xc5\xb3 parametr\xc5\xb3. \xc5\xa0ios bibliotekos gali b\xc5\xabti (da\xc5\xbeniausi ir yra) panaudotos paruo\xc5\xa1iant model\xc4\xaf. Modelis apima augal\xc5\xb3 ir \xc5\xbeem\xc4\x97s panaudojimo, miest\xc5\xb3 teritorij\xc5\xb3, tr\xc4\x85\xc5\xa1\xc5\xb3, arimo b\xc5\xabd\xc5\xb3, dirvo\xc5\xbeemio, pesticid\xc5\xb3 ir tar\xc5\xa1os ma\xc5\xbeinimo priemoni\xc5\xb3 parametr\xc5\xb3 bibliotekas.\n_START_SECTION_\nIntegracija su GIS programomis\n_START_PARAGRAPH_\nNaudojimo palengvinimui SWAT modelis yra integruotas su GIS programomis. SWAT modelis yra integruotas su ArcGIS ESRI komercine GIS programine \xc4\xafranga ir su Map Windowatviro kodo GIS programine \xc4\xafranga. SWAT modelio versija, kuri skirta dirbti ArcGIS aplinkoje, vadinama ArcSWAT. Versija, kuri skirta dirbti Map Window aplinkoja, vadinama MWSWAT.\n_START_SECTION_\nSWAT modelio naudojimas Lietuvoje\n_START_PARAGRAPH_\nSWAT modelis Lietuvoje yra naudojamas Aplinkos apsaugos agent\xc5\xabros prie Aplinkos ministerijos. _NEWLINE_SWAT modelis yra naudojamas J\xc5\xabros tyrim\xc5\xb3 institute modeliavimo tyrim\xc5\xb3 grup\xc4\x97je, siekiant sukurti modeli\xc5\xb3 sistem\xc4\x85 Kur\xc5\xa1i\xc5\xb3 marioms, kuri sekt\xc5\xb3 parametrus nuo \xc5\xa1altini\xc5\xb3 (Nemuno baseino) iki i\xc5\xa1krovos (Baltijos j\xc5\xabra).'